b'\n_START_ARTICLE_\nTolminski muzej\n_START_PARAGRAPH_\nTolminski muzej je ustanova, ki skrbi za arheolo\xc5\xa1ko, etnolo\xc5\xa1ko in kulturno-zgodovinsko dedi\xc5\xa1\xc4\x8dino na podro\xc4\x8dju Zgornjega Poso\xc4\x8dja.\n_START_SECTION_\nRazvoj muzeja\n_START_PARAGRAPH_\nPrvi Muzej za Tolminsko je bil za javnost prvi\xc4\x8d odprt leta 1951. Ustanovljen je bil z namenom, da bi zbiral, ohranjal in predstavljal bogato in raznoliko zapu\xc5\xa1\xc4\x8dino naroda. Kot samostojna institucija je deloval dobrih sedem let, leta 1958 je bil priklju\xc4\x8den Gori\xc5\xa1kemu muzeju in pod njegovim okriljem kot Tolminska muzejska zbirka ostal polnih 42 let. Aprila leta 2000 je Tolminski muzej ponovno postal samostojni javni zavod, ki deluje na obmo\xc4\x8dju ob\xc4\x8din Bovec, Kobarid in Tolmin. Strokovno pokriva podro\xc4\x8dja arheologije, etnologije, zgodovine in umetnostne zgodovine.\n_START_SECTION_\nLokacija\n_START_PARAGRAPH_\nSede\xc5\xbe Tolminskega muzeja je v mogo\xc4\x8dni Coroninijevi gra\xc5\xa1\xc4\x8dini sredi Tolmina, kjer se poleg upravnih, depojskih in razstavnih prostorov nahaja \xc5\xa1e priro\xc4\x8dna strokovna knji\xc5\xbenica in poro\xc4\x8dna dvorana, v kateri ob\xc4\x8dasno potekajo tudi razli\xc4\x8dne manj\xc5\xa1e kulturne prireditve.\n_START_SECTION_\nZbirke\n_START_PARAGRAPH_\nPoleg osrednje zbirke Naplavine obso\xc5\xa1ke zgodovine, sestavljene iz arheolo\xc5\xa1kega in zgodovinsko-etnoli\xc5\xa1kega dela ter razstav v mati\xc4\x8dni hi\xc5\xa1i, skrbi Tolminski muzej tudi za ve\xc4\x8d zunanjih zbirk in objektov. Pod njegovo upravljanje ali pa zgolj strokovni nadzor spadajo arheolo\xc5\xa1ki muzej in temelji rimske hi\xc5\xa1e na Mostu na So\xc4\x8di, spominske razstave Simona Gregor\xc4\x8di\xc4\x8da na Vrsnem, Cirila Kosma\xc4\x8da na Slapu ob Idrijci in Simona Rutarja v vasi Krn, etnolo\xc5\xa1ke zbirke v Domu TNP v Trenti, v starem jedru Breginja in v Robidi\xc5\xa1\xc4\x8du, lesena ka\xc5\xa1\xc4\x8da na Pe\xc4\x8dinah in nem\xc5\xa1ka kostnica ob soto\xc4\x8dju So\xc4\x8de in Tolminke.'